TBL Neo Blythe Doll Deep Purple Hair Jointed Body Tan Skin
6721 people have viewed this item
139 people have bought this item recently
TBL Neo Blythe Doll Purple Hair Jointed Body Dark Skin
TBL Neo Blythe Doll Purple Pink Afro Hair Jointed Body
TBL Neo Blythe Doll Deep Purple Hair Jointed Body Black Skin
TBL Neo Blythe Doll Purple Center Part Hair Regular Body Dark Skin Wereld – Baptistekerk Kemptonpark
Wat is die Nuwe Eksodus? Dit klink soos ‘n kultus of Hollywood se verdraaiing van die geskiedenis van Moses en die Israeliete. Toemaar, dit is nie; jy kan maar ontspan. Dit is heeltemal Bybels. Toe Jesus op die berg van verheerliking was, het Hy met Moses en Elia gepraat oor die uitgang wat Hy in Jerusalem sou volbring (Lk.9:31). Die Griekse woord vir ‘uitgang’ is exodos.
Soos wat die Here vir Moses gebruik het om die Israeliete uit Egipte en deur die Rooi See te lei, het Jesus ons deur sy kruisdood uit die mag van sonde en die duiwel bevry, en sal Hy ons veilig deur die wêreld lei. Dit is o.a. die les wat Johannes in Op.15:1-8 vir ons leer.
Die plae (v.1)
Ek het in die Metodistekerk groot geword. Toe ek in gr.3 of 4 was, het die groter klas ‘n toneel oor die tien plae opgevoer. Dit was vol van kinderhumor. Met die negende plaag het Farao bv. na sy flits in die donker gesoek.
Maar ek wonder hoe dit moes wees om hierdie plae deur te maak? Enigiemand wat die gewig van God se toorn in sulke plae voel, sal verseker nie dink dat dit ‘n grap is nie.
En vir Johannes was die groot en wonderlike teken van die sewe engele met sewe plae ook baie ernstig (v.1). Die plae is veronderstel om ons aan Eks.7-12 te herinner, toe die Here plae gestuur om sy volk uit Egipte te verlos. ‘Maar hoekom praat Johannes van sewe plae en nie van tien plae soos in Egipte nie?’ wonder iemand.
Sewe is die volmaakte getal, en dui dus op die volmaakte toorn van God. Reeds in Moses se tyd het die Here gesê dat Hy sy volk sewevoudig met die plae van Egipte sou straf, indien hulle nie opgehou het met hulle sonde nie (Lv.27:18, 21, 24, 28, Dt.28:27, 60).
Jerusalem het die nuwe Egipte geword (11:8), sodat die Here haar sewevoudig met sy plae gestraf het (6:1-17, 8:1-9:21, 10:3-4, 11:15-19, 15:1-16:21). Dit het Hy in 70 n.C. gedoen toe Hy die ou verbond, die tempel, die priesters en die offers finaal tot ‘n einde gebring het (v.1, Mt.24:1-3, 34, Heb.7:12, 8:13, 10:9, 19-21).
Vir die Jode was dit slegte nuus. Maar vir die res van die wêreld was dit goeie nuus, omdat die verwerping van Israel die redding van die wêreld beteken het (Mt.21:43, Hd.13:45-48, 18:5-6, 28:28, Rm.11:11). Dié wat in Jesus glo is die ware volk van God, die ware Israel (Rm.2:28-29, 9:4-6, Gal.3:7, 14, 16, 29, 4:28, 6:16, Ef.2:12, 19, 3:6, Tit.2:14, 1 Pt.2:9).
Jy is nie deel van God se volk omdat jy ‘n sekere taal praat, in ‘n sekere land bly, aan ‘n sekere kerk behoort, en ‘n sekere velkleur het nie. Ons glo nie in die ou Afrikaner-sakralisme, waarin jy ‘n gedoopte lid van die NG-Kerk (of een van die susterskerke) moet wees en vir die Nasionele Party moet stem om hemel toe te gaan nie.
Om deel te wees van die Nuwe Eksodus van die ware Israel, moet jy vertrou dat Jesus die slawe-kettings van jou sonde deur sy kruisdood kan breek (1 Jh.3:8). Jy moet ook glo dat die bloed van God se Paaslam jou teen die plae van sy oordeel kan beskerm. En as jy hierdie waarheid van Jesus en sy evangelie glo, sal jy waarlik vry wees (Jh.8:32, 34, 36).
Die see (v.2)
Wanneer ons ‘n boek soos Openbaring lees en bestudeer, moet ons seker maak dat ons dit reg interpreteer. Om dit reg te kry moet ons onthou dat Johannes baie beeldspraak gebruik het.
Ons kan dus nie sê dat daar in die toekoms regte diere met sewe koppe en tien horings op die toneel gaan verskyn nie. Dn.7 leer immers vir ons dat die diere met hulle koppe en horings ‘n simboliese uitbeelding van spesifieke konings en nasies is.
En tog moet ons versigtig wees dat ons nie die simboliek te ver voer nie. ‘n Man het eenkeer vir my gesê dat die 666 eintlik ‘n verwysing na die televisie is. Hoe kan ons dan weet of ons interpretasie van Openbaring korrek is of nie? Om seker te maak, moet ons dit met die res van die Skrif vergelyk.
Johannes het iets gesien soos ‘n see van glas wat met vuur gemeng is (v.2). Dit was in die hemelse heiligdom voor die troon van God (v.2, 5, 4:6, Eks.24:10). Volgens 1 Kon.7:23-26 en 1 Kron.4:6 was daar ‘n gietyster see in die tempel. Die priesters wat aan diens gekom het, het hulleself daarin gereinig. Die punt van die see in v.2 is dan dat dié wat deur Jesus gereinig is, voor God se troon in sy hemelse tempel mag kom.
Die see was gemeng met vuur en was dus rooi (v.2). Dit is veronderstel om ons aan die Rooi See te herinner, waar die Israeliete langs die see gestaan het om die Here vir sy verlossing te prys (v.2-3, vgl. Eks.14-15). Die vuur is simbolies van God se oordeel (v.2, Dn.7:10-11), terwyl die rooi kleur ons aan die bloedbad van 14:19-20 herinner. God se kinders het nie in die ‘see’ verdrink nie, maar het veilig op die hemelse strand gestaan (v.2). Hulle het die dier, sy beeld, en die nommer van sy naam oorwin (v.2, vgl. hfst.13). Wat beteken dit?
Hulle het nie aan die versoeking toegegee om in hulle denke en dade soos die wêreld te wees nie (13:16). Hulle het geweier om ‘n inkarnasie of beeld van die dier te wees, en is daarom ekonomies benadeel (13:14, 17). Maar ten spyte daarvan het die dier nie daarin geslaag om hulle van die Here af weg te draai nie (v.2, 12:11, Mt.24:13).
Dit is dan duidelik dat die dier nie die gelowiges oorwin het nie (13:7), maar dat hulle hom oorwin het (v.2, Rm.8:36-37). Die dood self kon nie hulle redding wegvat nie, maar het hulle dadelik hemel toe gevat. Daar het God vir hulle harpe gegee, en het hulle Hom vir sy groot verlossing geprys (v.2-3, 5:8, 14:2).
Is jy seker dat jy eendag saam met hulle daar sal wees? Is jy deel van die Nuwe Eksodus wat uit die slawehuis van die wêreld verlos is (v.2)? Of sal die wêreld jou uit die hemel uithou, omdat jy net soos hulle lewe (v.2)? Dink en doen jy soos die meeste mense by jou skool, werk en die res van die samelewing (Ef.2:2)?
Luister jy na dieselfde immorele musiek as hulle? Is jy ‘okay’ met hulle TV programme en films wat sonde goedpraat, solank hulle nie die Here se Naam ydelik gebruik en sekstonele wys nie? Verskoon jy die immorele romanne wat jy lees deur te sê dat dit darem nie visuele pornografie is nie?
Het jy gemaklik geraak met die gay agenda wat in die media gedryf word? Fokus jy meer op die uiterlike as op die innerlike; wy jy jouself daaraan om goed te lyk deur diëte, oefening en gesond eet, terwyl jy nie baie daaraan werk om ‘n goeie karakter en ‘n sterk verhouding met die Here te hê nie?
Is jy van sonop tot sononder by die werk, sodat jy, jou huweliksmaat en jou kinders in dieselfde huis bly, maar verby mekaar lewe? Werk jy langer as wat jy moet, omdat jy soos die res van jou mal kollegas vir geld en besittings lewe: jy het meer as genoeg, maar soek nog?
Is jy van dié wat soveel ure by die werk deurbring, dat dit jou gesondheid affekteer? In daardie geval het werk vir jou ‘n afgod geword. Of dalk is jy van dié wat weet dat jou lyn van werk nooit vir jou die gewenste miljoene gaan gee nie. Om hierdie rede het jy skuld gemaak wat jy nie kan bekostig nie – jy wil dinge hê wat die Here nie vir jou gegee het nie.
Dalk het jy vir die strategie geval wat sê dat jy soveel as moontlik geld kan maak met so min as moontlik moeite. Of miskien is jy uitgevang, omdat die wêreld ‘n Christelike baadjie hiervoor aangetrek het: hulle het vir jou gesê om genoeg geloof te hê en die rykdom oor jouself uit te spreek.
Moenie soos die wêreld wees nie (Rm.12:2). Moet jou ook nie steur aan dié wat luuks lewe, terwyl jy moet sukkel om kop bo water te hou nie (Ps.73). Kry ‘n langtermyn visie; dink aan die hemelse rykdom wat vir jou voorlê. Onthou dat die besittings en plesiere van hierdie wêreld agterbly wanneer jy doodgaan (Lk.12:20, 1 Tm.6:17-19, 1 Jh.2:15-17). Hoekom lewe jy dan asof daar niks meer is as hierdie wêreld nie (Mt.6:19-20, 2 Tm.4:10)?
Die lied (v.3-4)
Sommige kerke glo dat ‘n mens net die Psalms en ander skrifberymings moet sing. Ons is nie een van hulle nie. Maar ons het in ‘n ander strik getrap en tot ‘n groot mate vergeet om Kol.3:16 te gehoorsaam en die Psalms te sing.
En as gevolg daarvan prys ons die Here vir sy karakter, vir sy skepping, vir sy verlossing en vir sy voorsienigheid. Maar ons laat na om Hom volgens die Psalms vir sy oordele te prys. Selfs in die hemel vergeet hulle nie om dit te doen nie (vgl. 19:1-2).
Die gelowiges het langs die see gestaan ‘n lied gesing (v.2-3). Dit was die lied van Moses en die lied van die Lam (v.3). In Eks.14-15 het die Israeliete langs die Rooi See gestaan. Moses het hulle in sang gelei om die Here te prys dat Hy hulle vyande in die Rooi See verdrink het. In Dt.32 het Moses weer vir hulle ‘n lied geleer en gesê dat die Here hulle gaan straf, omdat hulle Hom versaak het.
In Op.15 het dié wat in die hemel was ook ‘n lied gesing, omdat hulle deel was van die Nuwe Eksodus. Aan die kruis het die Lam sy bruid verlos deur haar vyande in die see van sy oordeel te verdrink. Dit was vir hierdie groot en wonderlike verlossing wat die Almagtige Here God se kinders Hom geprys het (v.3). Op grond van sy regverdige en waaragtige karakter het Hy sy vyande geoordeel, omdat hulle sy kinders doodgemaak het (v.3, 6:9-10, 16:6-7, Dt.32:4). Dit is duidelik dat hulle nie mooi gedink het toe hulle aan die soewereine Koning se bruid gevat het nie (v.3, Sg.2:8).
En moet ons nie hierdie groot God vrees en sy Naam verheerlik as Hy selfs die Jode gestraf het toe hulle sy kinders doodgemaak het nie (v.4, 14:7, Jer.10:7)? Hy alleen is heilig, afgesonder, gans anders, verhewe bo alles en almal, uniek, een-van-‘n-soort, in ‘n klas van sy eie (v.4, 4:8, Eks.15:11, Jes.6:3). Die nasies sal Hom aanbid, omdat Hy sy regverdige oordele geopenbaar het (v.4, 5:9, 7:9, 21:24, 26, Ps.22:28-29, 67:4-6, 68:32-33, 72:11, 86:9, Lk.13:29). Sy oordeel oor die Jode het verlossing vir die heidene beteken (sien punt nr.1 hierbo).
Ek wonder hoeveel van ons bitterheid sal verdwyn as ons meer aan die Here se oordele dink? As ons aan die ongelowiges dink wat ons beskadig het, en onthou dat hulle vir ewig onder God se verskriklike en almagtige toorn in die hel gaan ly, sal ons hulle jammer kry en vir hulle bekering bid.
As ons aan Jesus se kruisdood dink en onthou hoe Hy ‘n grudood vir sy kinders se sondes gesterf het, sal ons nie so haastig wees om vir maande en jare die sonde van ander gelowiges teen hulle te hou nie. Ons sal nie hoogmoedig wees en dink dat ons sonde teen die Here baie kleiner is as die sonde wat ander mense teen ons gedoen het nie. Ons sal eerder onthou dat ons baie lelike dinge gedoen het, en dat dít die rede vir Jesus kruisdood was. Ons sal dan die mense wat teen ons gesondig het vergewe, soos wat die Here ons vergewe het (Ef.4:32).
Voortaan sal ons besluit om nie meer ander mense te oordeel nie. Ons sal dit vir die Here los, omdat Hy nooit te swaar of te lig oordeel nie (Rm.12:19). Ons sal nie opstandig raak teen die Here, sodat ons in ons harte sê:
‘Het U nie geweet dat hierdie persoon gestraf moet word nie? Hoekom is U so geduldig en onbekwaam om regverdig te oordeel? As ek die regter was, sou ek ‘n baie beter werk gedoen het!’ (Jk.4:11-12).
Soos Jesus, sal ons die sonde wat ander mense teen ons gedoen het in gebed opdra aan Hom wat regverdig oordeel (1 Pt.2:23). Ons sal ons daarby berus dat Hy sal doen wat reg is.
Die tabernakel (v.5-8)
Ek het eenkeer ‘n spotprent gesien van God wat op ‘n gemakstoel sit, ‘n bak ‘popcorn’ in sy hand het, en met plesier ‘n film kyk van hoe mense op die aarde swaarkry.
Maar dit is ‘n verdraaide beeld van God, omdat dit impliseer dat Hy die oorsaak van ons lyding is, terwyl ons eie sonde eintlik die oorsaak is. Dit impliseer ook dat Hy nie goeie dinge vir ons gee nie. En laastens impliseer dit dat ons goeie mense is, en dat God slegte dinge met ons laat gebeur wat ons nie verdien nie.
Op.15 wys egter vir ons dat God groot en heilig is, en dat Hy nie sy humeur verloor wanneer Hy sy vyande straf nie. Die straf wat dus in v.5-8 beskryf word is heeltemal regverdig, omdat dit voortspruit uit ‘n begeerte vir wat reg is.
Toe die Israeliete in die woestyn was, het God vir Moses gesê om ‘n tabernakel te bou. Dit was ‘n skadubeeld van die hemelse tabernakel (Heb.8:5, 9:23-24). In v.5 het Johannes gesien hoe die tempel of allerheiligste van die tabernakel van die getuienis oopgemaak word (vgl. 11:19). Sewe engele het uitgekom (v.6). Hulle het die sewe plae gehad (v.6). Soos die priesters in die Ou Testament het elke engel ‘n rein en blink linne kleed met ‘n goue band om sy bors gehad (v.6, vgl. 1:13, Eks.28:39, Lv.16:4).
Een van die vier lewende wesens of gerubs (4:6-8, Esg.1) het vir die sewe engele sewe goue bakke [Gk. phialē] vol van die ewige God se toorn gegee (v.7). Die gelowiges se gebede was in hierdie bakke; in antwoord hierop moes die sewe engele God se toorn oor die kerk se vervolgers gebring het (v.7, 8:3-5, 6:9-11).
Soos in die Ou Testament het die tempel vol van rook geword (v.8). Dit was die rook van God se heerlikheid en krag (v.8, 14:11, Eks.19:18, Jes.6:3-4). En soos in die Ou Testament, kon niemand in die tempel ingegaan het, terwyl die rook van God se heerlikheid dit gevul het nie (Eks.40:34-35, 1 Kon.8:10-11, Esg.10:2-4). Wat beteken dit? Niemand kon meer gebid het om God se toorn oor Israel te keer nie; sy besluit was finaal (Jer.7:16, 11:14, 14:11, 15:1).
Omdat dit so is, moet jy die geleentheid gebruik terwyl jy dit het. Moenie jouself oortuig dat die Here se geduld nie kan opraak nie. Moenie vir jouself sê dat jy later jou sonde kan los, en dat jy dit nog net een keer wil doen nie.
Moenie dink dat jy van volgende maand af erns sal maak met die Here, of dat jy na die vakansie jou sondige verhouding met verslawing, ‘n getrou man of vrou, ‘n verkeerde vriend, of watse sonde ookal sal los nie. Moenie langer uitstel om te doen wat die Here al weke, maande of jare gelede vir jou gesê het nie.
Die Here wil hê dat jy vandag dinge met Hom moet regmaak. “Soek die HERE terwyl Hy nog te vinde is; roep Hom aan terwyl Hy naby is.” (Jes.55:6). “Kyk, nou is dit die tyd van die welbehae; kyk, nou is die dag van heil.” (2 Kor.6:2). “Vandag as julle sy stem hoor, verhard julle harte nie soos in die verbittering nie.” (Heb.3:15).
As jy aanhou om jou ore vir die Here toe te druk, mag die hemelse tempel dalk vol van die rook van sy heerlikheid word, sodat Hy besluit om nie jou gebede te verhoor nie (1 Sm.28:6, Sp.1:28, Jes.1:15, Esg.8:18, Mt.25:10-12, 1 Jh.5:16). Maar as jy vandag tot Hom roep, sal Hy vir jou wys hoe groot sy genade is oor dié wat Hom met hulle hele hart soek, oor dié wat dinge met Hom wil regmaak.
Hy sal nie doen wat Exodus International in 2013 gedoen het nie. Exodus International was ‘n organisasie wat in 1976 begin is. Die doel was om homoseksuele mense uit die slawerny van hulle sonde te bevry.
Maar in Junie 2013 het die voorsitter van die organisasie, Alan Chambers, vergifnis gevra dat hulle vir byna 40 jaar die Gay en Lesbian gemeenskap seergemaak het. Hy het verskoning aangebied dat hulle vir soveel jare verkeerd was om te sê dat homoseksualiteit sonde is.
Die waarheid is dat Chambers en Exodus International ná 2013 duisende mense gefaal het. Hulle het verby dié geloop wat in die tronkselle van hulle sonde sit, en vir hulle gesê: ‘Moenie bekommerd wees as dit vir julle voel of julle in boeie is nie, want eintlik is julle vry.’
Die Here is nie so nie. Hy sal baie duidelik vir jou sê dat jy vasgevang is in die vangnet van jou sonde. Maar dan sal Hy net so gou wees om vir jou te sê dat Hy aarde toe gekom het om die ystertralies van jou sonde oop te buig. Hy het gekom sodat jy deel kan wees van die Nuwe Eksodus.
 Om meer oor die dier te verstaan, kan jy die volgende twee preke opsoek:  Christene, keiser Nero, en die ANC.  Oor die vals profeet en die Antichris (of die berugte 666).
 Vir meer inligting oor homoseksualiteit kan jy die volgende preke op hierdie blog lees:  Sê die Bybel REGTIG homoseksualiteit is sonde?  ‘n Reaksie op gay huwelike in die NG-Kerk.  ‘n Oplossing vir homoseksualiteit.
On Januarie 7, 2017 By baptistekerkkemptonparkIn Heilige Gees,Soewereiniteit,Vervolging,Wereld
Het iemand jou al ooit in die rug gesteek? Dit is erg dat die persoon jou seergemaak het, maar wat dit erger maak is dat jy dit nie verwag het nie. Om dan te keer dat ons omkant gevang word, het Jesus in Jh.15:18-16:4 gewaarsku dat die wêreld ons gaan haat.
On Julie 2, 2016 By baptistekerkkemptonparkIn Jesus,Ongeloof,Wereld
Hoekom is dit dat mense wat in die filmbedryf werk nie Vishnu, Krishna, Buddha, Allah, Mohammed of ander godsdienstige karakters se name as ‘n vloekwoord gebruik nie? Hoekom gebruik hulle Jesus se Naam; hoekom laster hulle Hom? Is dit nie juis omdat Hý die ware God is, en omdat hulle Hom haat nie? In Jh.7:1-24 het ons ‘n illustrasie van hoe die wêreld vir Jesus haat.
Jesus en sy broers (v.1-9)
Ek onthou ‘n paar gevalle waar ek iemand se sonde vir hulle uitgewys het, en hulle woedend was. Die een persoon het die fokus van homself probeer afkry deur te sê dat dit ander mense se skuld is. By ‘n ander geleentheid het die man die situasie probeer omswaai deur op mý sonde te fokus. In nog ‘n geval het die persoon my van ‘n kant af ingeklim en iets gesê soos: ‘Wie gee vir jou die reg om mý te oordeel?’ Ek self het al in die strik getrap en kwaad geword toe iemand my sonde uitgewys het. Jesus sê dat dit ‘n kenmerk van die wêreld is (v.7). Dit is omdat Hy hulle sonde uitgewys het wat hulle Hom wou doodmaak.
Die gebeure in hfst.6 het net voor die Paasfees plaasgevind (6:4). Hfst.7 het ongeveer ses maande later, tydens die Huttefees plaasgevind (v.2). Gedurende hierdie Fees moes die volk die eerste oes van hulle wingerde en olyfboorde vir die Here gebring het (Eks.22:16, Dt.16:13). Om hierdie rede is dit ook die Fees van Insameling genoem (Eks.34:22). Dit is gehou van die 15de tot die 21ste dag van die sewende maand (Lv.23:34). Die volk moes takke afgesny het om hutte of tente mee te bou; hulle moes tydens die sewe dae van die Fees in hierdie hutte gebly het (Lv.23:42). So het hulle onthou dat hulle vir 40 jaar in die woestyn in hutte gebly het, en dat God vir hulle gesorg het (Lv.23:43).
Jesus was nog in Galilea (v.1, 6:1). Die Jode in Judea wou Hom doodmaak, en daarom wou Hy nie onnodiglik daar gewees het nie (v.1, 5:1, 18, 8:37, 40, 59, 11:53). Sy broers het egter vir Hom gesê om na die Fees toe te gaan. Hulle het seker geweet dat baie van sy dissipels in Galilea Hom verlaat het (6:66). ‘Hoekom wil jy in die platteland rondhang as daar duisende mense by die Fees gaan wees? Jy kan mos dáár jou wonderwerke doen, sodat jou dissipels dit kan sien en in jou kan glo. Iemand wat beroemd wil wees kan nie in ‘n afgeleë hoekie werk nie. Gaan dan na die Fees in Jerusalem toe, sodat jy jouself vir die wêreld kan wys.’ (v.3-4).
Dit is min of meer wat Jesus se broers vir Hom gesê het. Soos die res, het hulle ‘n politieke en wonderwerkende Messias verwag. Dit is erg genoeg dat die Jode Hom verwerp het. Maar dit is tragies dat sy eie familie nie geglo het dat Hy die Seun van God is nie, en dat hulle gedink het Hy is mal (v.5, Mt.13:57, Mk.3:21). Eers ná sy opstanding het hulle in Hom geglo (Hd.1:14). Hulle name was Jakobus, Josef, Simon en Judas (Mt.13:55). Jakobus het die brief geskryf wat sy naam dra, terwyl Judas die brief geskryf het wat sý naam dra (Jk.1:1, Jud.1). Jakobus het ook ‘n apostel en die leier van die kerk in Jerusalem geword (Hd.15:13, 21:18, 1 Kor.15:7, Gal.1:19, 2:9).
Jesus het vir sy broers gesê dat sy tyd nog nie gekom het om na die Fees toe te gaan nie, maar dat hulle enige tyd kon gaan (v.6). As Hy aan die begin van die Fees in Jerusalem opgedaag het, sou die Jode Hom doodgemaak het (v.1). Omdat dit nog nie sy bepaalde tyd was om te sterf nie, sou Hy nie saam met sy broers na die Fees toe opgegaan het nie (v.8). Bowenal sou Hy nie gegaan het met die doel wat sy broers in gedagte gehad het nie, nl. om Homself vir die wêreld te wys (v.8, 4). Dit sou Hy eers by die volgende Paasfees gedoen het (12:32). Wat hierdie Fees betref het, sou Jesus nie dadelik gegaan het nie (v.9). Hy sou in die geheim gegaan het en eers halfpad deur die Fees in Jerusalem opgedaag het (v.10, 14).
Omdat Jesus se broers nie in Hom geglo het nie (v.5), was hulle deel van die wêreld, en daarom kon hulle openlik na die Fees toe gegaan het. Die wêreld het hulle nie gehaat soos wat hulle vir Jesus gehaat het nie (v.7, 15:19, 23-24). En hoekom het hulle Hom gehaat? Omdat Hy deur sy lewe en lering vir hulle gewys het dat hulle harte en werke boos is (v.7, 2:13-17, 3:19-20, 4:18, 48, 5:14, 40, 44, 6:26). Die ongelowige wêreld het nie daarvan gehou dat Jesus hulle harte blootgelê het, en sy vinger op ‘n rou senuwee gelê het nie – daarom het hulle Hom gehaat en wou hulle Hom doodmaak (2:18, 5:16, 18, 6:41, 60-61, 7:1).
Toets jouself om te sien of jy soos Jesus se broers en die wêreld is. As jy dit nie doen nie sal jy dínk jy is godsdienstig, terwyl jy eintlik baie ver van die waarheid af is. Jy is nie noodwendig gered, omdat jy glo Jesus kan wonderwerke doen, omdat jy gesien het hoe jou ma van kanker genees word, of omdat die Here vir jou ‘n goeie werk gegee het nie. Jesus se broers het geweet Hy kan wonderwerke doen (v.3), en tog het hulle nie in Hom geglo nie (v.5). Jesus wil hê jy moet in sy Persoon glo, en nie net in wat Hy vir jou kan doen nie.
Hy wil ook hê dat jy tussen Hom en die wêreld moet kies. As die wêreld jou liefhet; as almal by jou skool, universiteit en werk van jou hou; dan wys dit dat jy een van hulle is (v.7, 15:19, Lk.6:26). Hoe lyk dit met jou: aan wie se kant is jy? Natuurlik is daar mense wat aggressief is teen Jesus; mense wat uitgesproke is dat hulle Hom haat. Die Jode in v.1 was so. Ateïste en Moslems is so.
Maar dan is daar mense soos Jesus se broers. Hulle val Hom nie aan nie, maar hulle glo ook nie in Hom nie (v.5). Dit is nie dat hulle bewustelik aan Hom dink as hulle aardsvyand nie, maar hulle stel ook nie regtig in Hom belang nie. Hulle het nie ‘n liefde vir die evangelie, die Bybel, gebed, en die liggaam van Christus nie. Hulle glo dat hulle goed genoeg is sonder Hom. Volgens Jesus is hulle deel van die wêreld wat Hom haat (v.7), want as jy nie vir Jesus is nie, is jy teen Hom (Mt.12:30).
Miskien sê jy: ‘Ek haat nie vir Jesus nie. Ek lees darem gereeld my Bybel, bid elke aand, en gaan elke Sondag kerk toe.’ Dit insigself beteken nie dat jy Hom liefhet nie. Die Fariseërs was ook baie godsdienstig, en tog het hulle Hom gehaat. Vra eerder vir jouself wat jy met sy Woord doen? Gehoorsaam jy dit, selfs wanneer dit jou dwars in die krop steek? Vermy jy preke wat jou sonde uitwys? Sal jy dit verkies om deel te wees van ‘n gemeente wat nie kerktug toepas nie? Voel jy ongemaklik as jy rondom mense is wat heilig lewe? Haat jy dit as die Here jou sonde aan die lig bring (v.7)? Moet jy altyd eers uitgevang word voordat jy vergifnis vra?
Om vir Jesus te haat en nie in Hom te glo nie is baie ernstig. Mense gaan hel toe omdat hulle dit doen. Tog is dit nie die onvergeeflike sonde nie. Ek het reeds vir jou gewys dat Jesus se broers later tot bekering gekom het (v.5, Hd.1:14). Het jy familie, vriende en kollegas wat nie in die Here glo nie; mense wat Hom haat? Bid vir hulle bekering, want by die Here is niks onmoontlik nie (Mt.19:25-26, Lk.1:37). ‘n Tannie in Nelspruit se broer het baie gedrink. Vir jare het hulle gebid dat hy tot bekering moet kom, maar niks het gebeur nie. ‘n Jaar of twee gelede het die Here hom van sy sonde oortuig en tot bekering gebring. Hy is nogsteeds in die kerk waar hy saam met ander gelowiges die Here dien.
Jesus en die Jode (v.10-24)
Moderne Ortodokse Jode sê dat Jesus ‘n bedrieër is. In hulle geskrifte staan dit ook so dat Hy mense mislei het. Ook in Jesus se dag het baie mense dít geglo (v.12).
Jesus het nie saam met ‘n groep na Jerusalem toe gereis nie, maar het ‘n paar dae nadat die Fees begin het in die geheim opgegaan (v.10). Die Jode wat Hom wou doodmaak het na Hom gevra en gewonder waar Hy is (v.11, 1, 11:56-57). Die mense het onderlangs in fluisterstemme oor Hom verskil (v.12, 40-43, 6:52). Party het gesê dat Hy ‘n goeie man is, maar niks meer nie (v.12). Die res het gesê dat Hy die volk mislei (v.47, Lk.23:2, 5). Tog het niemand openlik van Hom gepraat nie, omdat hulle bang was vir die Joodse leiers (v.13, 9:22, 12:42, 19:38, 20:19).
Teen die middel van die Fees het Jesus die mense in die tempel gaan leer (v.14). Deur sy lering het Hy gewys dat Hy die Messias is, omdat die Ou Testament voorspel het dat die Messias die volk sou leer (Dt.18:15, 18, Jes.50:4, 61:1-2). Die Jode was verbaas oor sy lering en kennis van die Ou Testament (v.15, Lk.2:47, 4:22, Ps.119:99). Hy was maar 32 jaar oud. Hy het geen formele opleiding gehad nie (v.15). Hy het nie gesê: ‘Rabbi so-en-so sê’ nie, maar ‘Voorwaar, voorwaar, Ek sê vir julle’. Daar was gesag in sy lering (Mt.7:28-29). Hulle het nie vir ‘n oomblik daaraan gedink dat Hy die Messias en die Seun van God is nie.
Jesus het geweet dat hulle oor sy lering praat. Hier is mý poging om te verduidelik wat Hy in v.16 gesê het: ‘Wil julle weet waar my woorde vandaan kom? Nee, Ek het nie in die geheim by een of ander rabbi vir aandklasse gegaan nie. Wat ek geleer het, het my Vader vir my gesê. Ek kom van die Vader af; Hý het My gestuur. Ek is die openbaring van God (1:18). Alles wat Ek sê het Ek by Hóm gehoor (12:49-50). As julle My en my lering verwerp, verwerp julle die Vader (Lk.10:16).’
Dié wat bereid en gewillig was om God se wil te doen, sou geweet het dat Jesus en sy lering van God af kom (v.17, 8:43, Ps.25:9, Dn.12:10). Hulle sou gou gehoor het dat sy lering met die Ou Testament ooreenstem, en dat Hy nie ‘n vals profeet is nie. ‘n Vals messias wat nie met God se gesag praat nie, soek sy eie eer (v.18). Hy wil hê mense moet dink Hy is slim en oorspronklik. Jesus het nie die eer en applous van mense gesoek nie (v.16, 5:41). Al wat vir Hom belangrik was, was dat Hy sy Vader se woorde moes verkondig, sodat Hý daardeur verheerlik kon word (v.16, 16:14). Omdat Jesus God se woorde verkondig het, was dit ‘n leuen om te sê dat Hy die volk mislei het (v.12). Daar was nie ‘n druppel valsheid in sy bloed nie (v.18, 17:17, Ps.119:160, 1 Pt.2:22).
Dieselfde kon nie van die Jode gesê word nie. Alhoewel hulle die wet van Moses gehad het, het hulle dit nie gedoen nie. Hulle het die sesde gebod oortree en beplan om vir Jesus dood te maak (v.19, 1, 7, Eks.20:13). Hulle het teen Hom gelaster en gesê dat Hy ‘n demoon het (v.20, 8:48, 52, 10:20, Mk.3:22). Hoe erg dít nie: om te sê dat die Seun van God ‘n demoon het!? Hulle het gesê dat hulle Hom nie wou doodmaak nie. Maar uit v.1, 21, 25, 5:18, 1-17 is dit duidelik dat die Jode Hom wóú doodmaak, omdat Hy iemand op die Sabbat genees het.
Dit is ironies, want volgens Lv.12:3 het die wet gesê dat seuntjies op die agtste dag besny moet word (nie dat Moses dit ingestel het nie – God dit al in Gn.17:10 ingestel). Indien die agtste dag op die Sabbat geval het, het hulle die kind besny (v.22). In hulle oë was dit nie verkeerd om op die Sabbat ‘n baba seuntjie te opereer, sodat hulle ‘n deel van sy liggaam kon ‘regmaak’ nie (v.23). Maar dit was verkeerd toe Jesus ‘n man se hele liggaam genees het (v.23). Het Jesus nie juis die Sabbat onderhou deur sy naaste lief te hê, en vir ‘n siek man rus te gee van sy ongemak en pyn nie?
Jesus het vir hulle gesê om nie op grond van die uiterlike te oordeel nie (v.24, 8:15). Hulle kon nie na sy uiterlike mens gekyk het, en daardeur aangeneem het dat Hy nie die Messias is nie (2 Kor.5:16). Sy lering en werke het mos gewys dat Hy nie net ‘n gewone mens is nie, maar dat Hy van God af kom.
Jy kan nie maak dat mense vir Jesus lief is nie, maar jy kan hulle monde stilmaak deur vir hulle wys dat Hy die Seun van God is. Selfs al oortuig jy hulle nie, kan jy ten minste verhoed dat jou kinders en swakker gelowiges deur die wêreld se argumente oortuig word. As jy die Bybel se lering oor Jesus ken kan jy ook jouself beskerm, sodat jy nie struikel nie. Jy sal vir mense kan sê dat Hy die Seun van God is. As jy dit gedurig oordink sal dit soos ‘n vuur in jou brand, sodat jy nie skaam is om dit vir ander te vertel nie (v.13).
Om rotsvas te glo dat Jesus die Seun van God is, moet jy die Bybel reg benader (v.16-18). Dit is immers die Bybel wat vir ons die waarheid van Jesus leer. Dit is nie toevallig dat die geloofsbelydenis begin deur te sê wat ons oor die Bybel glo nie, want as ons dáár verkeerd trap, dan is dít wat ons oor die Seun van God glo ook daarmee heen. As ons nie die Bybel glo nie, dan is elke mens se opinie oor Jesus ewe geldig. Vir sommige is Hy maar net ‘n goeie mens, terwyl Hy vir ander ‘n bedrieër is (v.12).
Om te weet wie Jesus regtig is, móét jy glo dat die Bybel nie maar net die woorde van mense is nie, maar die Woord van God (v.16, 1 Ts.2:13). Elke woord is deur die Heilige Gees geïnspireer, en is daarom ook foutloos en onfeilbaar (2 Tm.3:16, 2 Pt.1:20-21). As ons dít nie aanvaar nie, sal ons ook nie bely dat Jesus die Seun van God is nie, omdat die Bybel hierdie dinge oor Hom sê. As jy die lering van Jesus verwerp, dan verwerp jy Hóm (v.16, 1 Ts.4:8).
‘n Predikant het vir my vertel hoe hy met eks-kommuniste die evangelie gedeel het. Na vele pogings het hulle nie daarin belanggestel nie. Hy het ‘n ouer predikant gebel om raad te vra. Die ouer man het vir hom gesê dat ‘n mens met kommuniste oor die gesag van die Bybel moet praat. ‘Jy moet vir hulle wys dat dit die Woord van God is. Daarná kan jy vir hulle sê dat Jesus volgens die Skrifte vir ons sonde gesterf het, en dat Hy volgens die Skrifte op die derde dag uit die dood opgestaan het.’ Die predikant het sy ouer kollega se raad gevolg. Binne ‘n paar weke het die kommuniste tot bekering gekom.
Om die waarheid oor Jesus te glo moet jy nie net bely dat sy lering van God af kom nie (v.16); jy moet bereid wees om dit te doen (v.17). Lees die Bybel met die oortuiging dat elke woord waar is, en kom ook met ‘n gewillige hart om te doen wat jy daarin leer (v.17). As jy gereed is om die Here se woorde te doen, sal Hy jou verstand oopmaak om te besef dat Jesus regtig van God af kom (v.17).
Dit help nie dat jy in teorie die Bybel se lering oor Jesus aanvaar, as jy dit nie ook in die praktyk doen nie. Moenie sê dat sy woorde van God af kom (v.16), terwyl jy nie bereid is om dit te doen nie (v.17). In effek glo jy dan nie dat Jesus die Seun van God is nie. Hoekom noem jy Hom ‘Here, Here,’ maar jy doen nie wat Hy sê nie (Lk.6:46)?
Moet dan nie meer op ‘n uiterlike vlak na Jesus kyk nie (v.24). Bid dat die Here jou geestelike oë sal oopmaak, sodat jy dieper kan sien, en sodat jy die evangelie kan verstaan (2 Kor.4:4, 6). Selfs as jy ‘n Christen is, moet jy nie net van Hom in die Bybel lees, sonder dat jy Hom in sy heerlikheid as die Seun van God sien nie. Bid dat die Heilige Gees jou oë sal oopmaak om die wonders van Jesus te sien, en oordink dan die Bybel totdat jy Hom sien en Hy vir jou ‘n werklikheid word (Ps.119:18, Ef.1:17-19, 3:16-19).
Toe ek ‘n student was, het ek en my broer eenkeer van Pretoria af Kempton toe gery. ‘n Man het verby ons gejaag en ons verskriklik gevloek. Ons het nie ‘n idee gehad hoekom hy dit gedoen het nie. Dit het ons ook nie in die nag wakker gehou nie. By ‘n ander geleentheid het iemand wat naby aan my was my sleggesê. Dit het my vir maande gepla.
Dit is baie erg dat Jesus se eie volk Hom verwerp het, en dat sy familie nie in Hom geglo het nie. Dit sal soos ‘n dolk in sy hart steek as sy eie kinders teen Hom sondig deur in Hom te twyfel. Moet dit nie aan Hom doen nie.
 b. Sanh.43a aangehaal in Beale & Carson, Commentary on the New Testament use of the Old Testament, p.452
On Junie 23, 2016 Julie 1, 2016 By baptistekerkkemptonparkIn Afgode,Kerk,Openbaring,Sonde,Vervolging,Wereld
My suster en swaer was vir hulle wittebrood in Amerika. Gedurende die twee weke het hulle ‘n Baptistekerk in Seatle besoek. Dit was die kerk se 100-jarige viering. Voor hulle het daar twee vroue gesit. Na ‘n rukkie het hulle gesien dat die een ‘n man is. Hy het lang hare gehad en ‘n rok gedra. Die vroue-predikant het in haar toespraak gesê dat dit die mense is wat gemaak het dat die kerk so suksesvol is. In haar hele ‘preek’ het sy nie ‘n enkele woord oor die Here gesê nie. Hierdie gemeente, soos die een in Op.2:12-17, is ‘n goeie voorbeeld van ‘n wêreldsgesinde kerk.